NARIADENIE KOMISIE (ES) č. 1916/2006
z 18. decembra 2006
o otvorení a stanovení správy colných kvót Spoločenstva pre určité ryby a produkty rybolovu s pôvodom v Albánsku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1616/2006 z 23. októbra 2006 o určitých postupoch na uplatňovanie dohody o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej a na uplatňovanie dočasnej dohody medzi Európskym spoločenstvom a Albánskou republikou (1), a najmä na jeho článok 2,
keďže:
(1)
Dňa 12. júna 2006 bola v Luxemburgu podpísaná dohoda o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej (2), ďalej len „dohoda o stabilizácii a pridružení“. Dohoda o stabilizácii a pridružení je v procese ratifikácie.
(2)
Dňa 12. júna 2006 Rada uzavrela dočasnú dohodu o obchode a obchodných záležitostiach medzi Európskym spoločenstvom na jednej strane a Albánskou republikou na strane druhej (3), ďalej len „dočasná dohoda“. Cieľom dočasnej dohody je čo najrýchlejšie implementovať ustanovenia dohody o stabilizácii a pridružení týkajúce sa obchodu a obchodných záležitostí. Dočasná dohoda nadobúda účinnosť 1. decembra 2006.
(3)
V dohode o stabilizácii a pridružení a v dočasnej dohode sa ustanovuje, že určité ryby a produkty rybolovu s pôvodom v Albánsku je možné importovať do Spoločenstva v rámci limitov colných kvót Spoločenstva pri zníženom cle alebo nulovom cle.
(4)
Colné kvóty Spoločenstva ustanovené v dohode o stabilizácii a pridružení a v dočasnej dohode sú ustanovené ročne a pokrývajú neurčité obdobie. Je vhodné poskytnúť otvorenie a stanovenie správy týchto colných kvót.
(5)
V súlade s článkom 308 písm. a) nariadenia Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (4), je nevyhnutné zabezpečiť, že sa má uplatňovať systém správy colných kvót ustanovených v nariadení (EHS) č. 2454/93.
(6)
Členské štáty by mali zabezpečiť, aby všetci dovozcovia Spoločenstva mali rovnaký a nepretržitý prístup k colným kvótam a aby sa sadzby stanovené pre tieto kvóty uplatňovali bez prerušenia na všetok dovoz príslušných produktov do členských štátov až do vyčerpania kvót. Na zabezpečenie účinnosti spoločnej správy týchto kvót by mali byť členské štáty oprávnené na to, aby čerpali z objemov kvót potrebné množstvá zodpovedajúce skutočnému dovozu. Správa by sa mala realizovať v úzkej spolupráci medzi členskými štátmi a Komisiou. Komisia by mala mať možnosť monitorovať rozsah čerpania kvót a podľa toho informovať členské štáty. Z dôvodu rýchlosti a účinnosti by sa komunikácia medzi členskými štátmi a Komisiou mala podľa možnosti uskutočňovať prostredníctvom elektronického spojenia.
(7)
V súlade s dohodou o stabilizácii a pridružení a dočasnou dohodou by mali byť objemy kvót na rok 2006 pevne stanovené vo vzťahu k plnej výške základných objemov kvót ustanovených v prílohe III k týmto dohodám.
(8)
Toto nariadenie by sa malo uplatňovať v deň nadobudnutia účinnosti dočasnej dohody a malo by zostať v platnosti po nadobudnutí účinnosti dohody o stabilizácii a pridružení.
(9)
Opatrenia ustanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
1. Na produkty s pôvodom v Albánsku a uvedené v prílohe, ktoré sú prepustené do voľného obehu v Spoločenstve sa vzťahuje znížené clo alebo nulové clo na úrovniach a v rámci limitov ročných colných kvót Spoločenstva uvedených v tejto prílohe.
Tieto produkty sú sprevádzané dôkazom o pôvode, ako je ustanovené v Protokole č. 4 k dohode o stabilizácii a pridružení a k dočasnej dohode.
2. Každý členský štát zabezpečí dovozcom produktov, ktoré sú uvedené v článku 1, rovnaký a plynulý prístup k colným kvótam, pokiaľ to umožňuje zostatok príslušného objemu kvóty.
Článok 2
1. Colné kvóty Spoločenstva uvedené v článku 1 spravuje Komisia v súlade s článkami 308 písm. a), 308 písm. b) a 308 písm. c) nariadenia (EHS) č. 2454/93.
2. Prenos údajov týkajúci sa správy colných kvót medzi členskými štátmi a Komisiou sa má podľa možnosti vykonať elektronicky.
Článok 3
1. Objem individuálnych colných kvót pre pripravené alebo konzervované ančovičky, uvedený v prílohe pod poradovým číslom 09.1505, sa môže zvýšiť každý rok, a to prvýkrát na rok 2007, pokiaľ ročný objem kvóty nedosiahne 1 600 ton, alebo pokiaľ sa strany nedohodnú na uplatňovaní iných pravidiel.
2. Ročný nárast uvedený v odseku 1 je možné uplatňovať len vtedy, ak sa využilo najmenej 80 % príslušného objemu otvoreného v predchádzajúcom roku.
Článok 4
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Bude sa uplatňovať od 1. decembra 2006.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. decembra 2006